Behandling af fnat

Behandling med nix

Nix smøres omhyggeligt på ren og tør hud i et tyndt lag. Husk også at smøre mellem fingre og tæer, øre, neglebånd, under arme, i navle, på kønsorganerne og omkring endetarmen.  Nix skal være på huden mellem 8 og 12 timer. Cremen påsmøres bedst om aftenen, og afvaskes den følgende morgen. Efter håndvask skal Nix igen påsmøres hænderne i de 8-12 timer, hvor behandlingen skal virke. Brug engangshandsker ved opvask og andet vådt arbejde. Når handskerne tages af skal hænderne igen smøres med Nix. Behandlingen skal gentages efter 7 dage.

Behandling med scatol

Tabletterne er på recept, og hvor mange der ordineres udregnes på baggrund af kropsvægt. Der behandles to gange med en uges mellemrum. Tabletterne indtages på én en gang, og samme antal tages igen på 7. dagen. Det er vigtigt at tabletterne indtages med et glas vand på tom mave, dvs. mindst 2 timer før eller efter måltid. Vi anbefaler indtag eftermiddag/aften og dagen efter påbegyndes vask samt rengøring af hjemmet. Det anbefales at tætte relationer (husstand, kæreste, værelseskammerater og lignende) behandles samtidigt.

Forholdsregler

Dagen efter behandling tages der et grundigt brusebad. Der anvendes separate håndklæder og vaskeklude. Samme dag skiftes til rent tøj. Man tager handsker på og skifter sengelinned osv. Møbler skal rengøres og støvsuges grundigt, og støvsugerposen udskiftes. Tøj, sengetøj, puder, dyner, håndklæder, bamser, løse tæpper og lignende vaskes ved minimum 60 grader, hvis det har været brugt indenfor de sidste 7 dage. Tøj, der ikke tåler vask ved 60 grader, lægges i plastpose, der henstår i 4 døgn v. 20 grader eller 7 døgn ved lavere temperatur eller høj fugtighed

Fnatmiden kan overleve i tøj og tekstiler i op til 4-7 døgn. Derfor er det VIGTIGT, at dagligt benyttede møbler med tekstiler, for eksempel stofsofa og seng inklusive madras, ikke benyttes i 7 døgn, så risiko for smitte med fnat er udelukket.

Hvis der ikke er mulighed for at benytte en anden seng/madras/bilsæde etc. kan man alternativt afdække med plastik (for eksempel male-afdækningsplast) i de 7 dage.

Samme procedure gentages efter 7 dage i forbindelse med tablet/nix genbehandling, for at fjerne eventuelle nyudklækkede mider.

Hvornår er man smittefri?

Man er normalt smittefri 12 timer efter første behandling. Det betyder, at børn kan komme i dagtilbud eller skole igen 12 timer efter påbegyndt behandling.

Det klør stadig

Det er normalt med kløe i huden i nogle uger efter behandling. Smøring med en hormoncreme 1 gang dagligt vil afhjælpe kløen.

Huden kan opleves tør, smør derfor med en god fugtighedscreme.

Kommer der pludselig igen kløe efter flere uger uden kløe, skal man

mistænke fornyet smitte.

Sammenfatning

Der kan gå fra 4 til 8 uger fra man bliver smittet, indtil man udvikler kløe først gang man bliver smittet. Anden gang går der normalt kun 2-3 dage.

Hvis du er i behandling med scatol anbefaler vi, at du tager tabletterne til eftermiddag/aften og dagen efter påbegynder vask og rengøring af hjemmet. Tabletterne skal tages med vand, og du må ikke spise noget i to timer før og efter indtagelse af tabletterne. Til børn kan tabletterne knuses inden indtagelse.

Tøj (inkl. handsker, hue, halstørklæde, sko m.v.), sengetøj, dyner, puder, rullemadrasser, håndklæder, bamser, løse tæpper osv. skal vaskes ved 60 grader i min. 10 minutter eller isoleres i op til en uge. Det gælder alt, man har haft på kroppen i ugen op til behandlingen.

Stofmøbler skal støvsuges og sprittes og henstå i en uge, og huset skal gøres grundigt rent. Bilsæder (inkl. autostole) støvsuges grundigt og dækkes eventuelt til med plastik.

Behandlingen samt vask og rengøring gentages efter 7 dage for at fjerne nyudklækkede mider.

**Bivirkninger:** du kan opleve, at kløen forværres i starten af behandlingen, men som regel varer det ikke længe.

Undgå tæt fysisk kontakt under hele behandlingen.

Huden kan blive tør. Eventuel eksem kan behandles med binyrebarkhormon i 1-2 uger.